Davlat veterinariya xizmatlarining moddiy-texnika bazasi mustahkamlanadi

“2019–2022-yillarda davlat veterinariya xizmatlari moddiy-texnika bazasini mustahkamlash bo‘yicha chora-tadbirlar dasturini tasdiqlash to‘g‘risida”gi hukumat qarori qabul qilindi. Bu haqda Adliya vazirligining Telegram’dagi “Huquqiy axborot” kanali orqali ma’lum qilindi.

Qaror bilan 2019–2022-yillarda davlat veterinariya xizmatlari moddiy-texnika bazasini mustahkamlash bo‘yicha chora-tadbirlar dasturi tasdiqlandi.
Dasturda:
- hayvonlar kasalliklari tashxisi va oziq-ovqat mahsulotlari xavfsizligi davlat markazlarining bino va inshootlarini rekonstruksiya qilish;
- hayvonlar kasalliklari tashxisi va oziq-ovqat mahsulotlari xavfsizligi davlat markazlarini zamonaviy asbob-uskunalar bilan jihozlash;
- veterinariya mutaxassislarini tayyorlash va ularning malakasini oshirish bilan bog‘liq tadbirlar nazarda tutilgan.
Dasturda belgilab berilgan tadbirlarni moliyalashtirish veterinariya xizmatini rivojlantirish jamg‘armasi mablag‘lari va qonunchilikda taqiqlanmagan boshqa manbalar hisobiga amalga oshiriladi.